REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/95-18

11. maj 2018. godine

B e o g r a d

Z A P I S N I K

29. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 10. MAJA 2018. GODINE

Sednica je počela u 11,05 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Milija Miletić, Ognjen Pantović, Mladen Lukić, Arpad Fremond, Marjana Maraš, Nada Lazić i Milorad Mirčić, kao i Zvonimir Đokić (zamenik Jasmine Obradović), Dragan Savkić (zamenik Veroljuba Matića) i Vladimir Đurić (zamenik Nenada Božića).

 Sednici nisu prisustvovali članovi Odbora: Jasmina Obradović, Veroljub Matić, Radovan Jančić, Miroslav Aleksić, Goran Ješić, prof. dr Miladin Ševarlić i Nenad Božić.

 Pored članova Odbora, sednici je prisustvovao narodni poslanik dr Milorad Mijatović.

Sednici su prisustvovali predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Danijela Milosavljević Ostojić, pomoćnik ministra, Ružica Tripić, načelnik Odeljenja, Nenad Milojević i Vlade Đoković iz Uprave za zaštitu bilja, Žarko Radat, direktor Uprave za agrarna plaćanja,Dragoslav Milutinović i Bojan Živković, pomoćnici direktora Uprave za agrarna plaćanja, Boban Ćirić, Uprava za veterinu, Nataša Milić, direktor Republičke direkcije za vode, Aleksandra Mičeta, Uprava za poljoprivredno zemljište i Radivoje Kaurin, Uprava za šume.

Pre utvrđivanja dnevnog reda, njegovu dopunu predložio je Marijan Rističević sa tačkom: Informisanje Odbora o Ciljevima održivog razvoja.

Odbor je većinom glasova (10 za, 1 nije glasao) prihvatio predlog za dopunu dnevnog reda.

Milorad Mirčić predložio je da se tačka Razno skine sa dnevnog reda.

Odbor nije prihvatio predlog. (1 za, 11 nije glasalo).

Odbor je većinom glasova (11 za, 1 nije glasao) usvojio sledeći

 D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za prvi kvartal 2018. godine ( broj 02-992/18 od 18. aprila 2018. godine);
2. Informisanje Odbora o Ciljevima održivog razvoja;
3. Razno.

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za prvi kvartal 2018. godine ( broj 02-992/18 od 18. aprila 2018. godine);

U uvodnim napomenama, Senad Mahmutović, istakao je da je Izveštaj za prvi kvartal 2018. godine detaljan i sveobuhvatan i pokriva sve aktivnosti Ministarstva u izveštajnom periodu. On je napomenuo da je prvi kvartal ove godine obeležio rad na uredbama i pravilnicima, odnosno, normativna delatnost, od kojih je najvažnije donošenje Uredbe o raspodeli podsticaja u poljoprivredi i rurarnom razvoju za 2018. godinu. Državni sekretar je izrazio očekivanje da će Ministarstvo biti u prilici da u izveštaju za drugi kvartal predstavi Odboru i godišnji Izveštaj o stanju poljoprivrede u 2017. godini ili tzv. zelenu knjigu, koja će prikazati opšte stanje poljoprivrede u Srbiji i dati ocenu uspešnosti naše agrarne politike. U izveštajnom periodu donete su 4 uredbe, 22 pravilnika, urađena 4 nacrta zakona i odgovoreno je kroz različita mišljenja i tumačenja na 96 predmeta i zahteva drugih organa.

Marijan Rističević je naglasio da u Evropskoj uniji odnos stočarske prema biljnoj proizvodnji 70:30 u korist stočarstva. U Srbiji je obrnut odnos i to je jedan od razloga slabog razvoja poljoprivrede. Zbog toga treba menjati agrarnu politiku, koja treba da bude prilagođena malim specijalizovanim poljoprivrednim gazdinstvima, koja treba da ostvare veću proizvodnju kroz povrtarstvo i voćarstvo. Po pitanju voćarstva, potrebno je dizanje modernih zasada u korist malih i srednjih specijalizovanih gazdinstava. Zatim, prilikom zakupa državnog poljoprivrednog zemljišta, na osnovu prava prečeg zakupa za stočare, potrebno je da se odbije zemljište koje oni već imaju po nekom drugom osnovu (zakupljeno ili u vlasništvu) na čitavoj teritoriji Srbije. Takođe, treba smanjiti zloupotrebe po pitanju prava prečeg zakupa za stočare, tako što bi stočari koji dobiju pravo prečeg zakupa po povlašćenim cenama, morali da proizvode na zemljištu poljoprivredne kulture, od kojih bi na svojoj farmi pripremali hranu za svoju stoku.

U diskusiji su učestvovali narodni poslanici: Marijan Rističević, Milija Miletić, Milorad Mirčić, Vladimir Đurić, Dragan Savkić i Nada Lazić.

Odbor je većinom glasova (10 za, 3 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za prvi kvartal 2018. godine i odlučio da je prihvati.

Druga tačka dnevnog reda - Informisanje Odbora o Ciljevima održivog razvoja;

Dr Milorad Mijatović je informisao članove Odbora o Ciljevima održivog razvoja, odnosno Agende 2030. Ujedinjene nacije su septembra 2015. godine usvojile Ciljeve održivog razvoja. To je kompleksan skup mera koji govori o zaštiti životne sredine, borbi protiv siromaštva, jačanju institucija sistema. Postoji 17 ciljeva i 169 podciljeva. Ova agenda je dosta konkretizovana i prati se svaka zemlja koja sprovodi ove ciljeve. Republika Srbija je potisala ovu agendu i među prvima je krenula u realizaciju tačaka koje stoje u ciljevima. Narodna skupština je formirala Fokus grupu koja ima 13 članova čiji je osnovni zadatak da vrši nadzor nad realizacijom ovih ciljeva. Vlada Srbije je formirala interresornu grupu čiji je zadatak da koordinira aktivnost svih ministarstava u realizaciji ovih ciljeva.

Takođe, dr Milorad Mijatović je pozvao sve članove Odbora da prisustvuju Regionalnom seminaru za parlamente iz Centralne i Istočne Evrope i Centralne Azije u zajedničkoj organizaciji Narodne skupštine Republike Srbije i Interparlamentarne unije, 24-25 maja 2018. godine, u Beogradu, Dom Narodne skupštine, mala plenarna sala, Trg Nikole Pašića 13. Na ovom seminaru će se analizirati šta je koja zemlja uradila na realizaciji Ciljeva održivog razvoja, odnosno Agende 2030.

U ime Fokus grupe za razvoj mehanizama kontrole procesa implementacije Ciljeva održivog razvoja Narodne skupštine, narodna poslanica Nada Lazić govorila je o Ciljevima održivog razvoja u oblasti poljoprivrede. Ona je predstavila nekoliko poglavlja koja imaju veze sa poljoprivrednom, a to su poglavlja 2, 3, 6, 7, 13. i 15.

Treća tačka dnevnog reda - Razno

 Pod tačkom razno, nije bio prijavljenih za raspravu.

Pošto drugih pitanja i predloga nije bilo, sednica je zaključena u 12,45 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević